**LĪGUMS Nr. 8.3/351**

|  |  |  |
| --- | --- | --- |
|  |  |  |

Rēzeknē 2018.gada 28.martā

**Rēzeknes novada pašvaldība**, reģistrācijas Nr.90009112679, turpmāk – **Pasūtītājs**, no vienas puses, un **sabiedrība ar ierobežotu atbildību “ASKO AS”**, reģistrācijas Nr.42403013960, turpmāk – **Būvdarbu veicējs**, no otras puses, turpmāk abi kopā arī **Puses**, vai katrs atsevišķi – **Puse**, pamatojoties uz atklāta konkursa „Sakstagala Jāņa Klīdzēja pamatskolas ēkas fasādes vienkāršotās atjaunošanas būvdarbi” (identifikācijas Nr. RNP 2017/43), turpmāk – **Konkurss**, kas veikts Eiropas Reģionālās attīstības fonda darbības programmas „Izaugsme un nodarbinātība” 4.2.2. specifiskā atbalsta mērķa „Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” īstenojamā projekta „Sakstagala Jāņa Klīdzēja pamatskolas ēkas energoefektivitātes uzlabošana”, turpmāk – **ERAF** **projekts**, ietvaros, rezultātiem, noslēdz līgumu, turpmāk – **Līgums**, par sekojošo.

**1. Skaidrojumi par Līguma terminiem**

* 1. **Darbi** – Sakstagala Jāņa Klīdzēja pamatskolas ēkas fasādes vienkāršotās atjaunošanas būvdarbi, atbilstoši Līgumam, Būvdarbu veicēja piedāvājumam Konkursā, Projektam un normatīvo aktu prasībām.
  2. **Būves vieta** – Darbu tiešās izpildes vieta (būvlaukums, būvobjekts).
  3. **Objekts** –Sakstagala Jāņa Klīdzēja pamatskolas ēka Skolas ielā 13, Sakstagalā, Sakstagala pagasts, Rēzeknes novads.
  4. **Defekts** – jebkuru izpildīto Darbu neatbilstība Līguma vai normatīvo aktu prasībām, kas atklājusies Līguma izpildes vai garantijas termiņa laikā.
  5. **Apakšuzņēmējs** – juridiska vai fiziska persona, kas slēdz līgumu ar Būvdarbu veicēju par noteiktas Darba daļas veikšanu.
  6. **Autoruzraugs** – būvprojekta autora pārstāvis, kurš veic Darbu izpildes autoruzraudzību saskaņā ar Ministru kabineta 2014.gada 19.augusta noteikumiem Nr.500 „Vispārīgie būvnoteikumi”.
  7. **Būvuzraugs** – Pasūtītāja nolīgta persona, kura veic Līgumā noteikto Darbu uzraudzību, saskaņā ar Ministru kabineta 2014.gada 19.augusta noteikumiem Nr.500 „Vispārīgie būvnoteikumi”.
  8. **Atbildīgais būvdarbu vadītājs** – Būvdarbu veicēja norīkota persona, kura Būvdarbu veicēja vārdā vada Darbu izpildi Būves vietā.

**2. Līguma priekšmets**

* 1. Pasūtītājs pasūta un Būvdarbu veicējs par samaksu veic Darbusun nodod Objektu Pasūtītājam saskaņā ar Līguma noteikumiem (ieskaitot tā pielikumus), Būvdarbu veicēja piedāvājumu Konkursā, Projektu un Latvijas Republikas spēkā esošo normatīvo aktu prasībām.
  2. Ar Līguma noslēgšanu Būvdarbu veicējs apliecina, ka viņš ir pienācīgi iepazinies ar Projektu, tajā skaitā ar tajā ietvertajiem risinājumiem, Darbu apjomu, pielietojamiem materiāliem un prasībām, kā arī Būves vietu, un atsakās saistībā ar to izvirzīt jebkāda satura iebildumus vai pretenzijas. Būvdarbu veicējs apliecina, ka Projekts ir realizējams, nepārkāpjot normatīvo aktu prasības un publiskos ierobežojumus, un atbilstoši Līguma noteikumiem un, ka līgumcenā iekļauti visi Būvdarbu veicēja ar Darbu veikšanu saistītie izdevumi.

**3. Līgumcena**

* 1. Par Līguma 2.1.punktā noteikto savlaicīgu un kvalitatīvu Darbu izpildi, Pasūtītājs maksā Būvdarbu veicējam **EUR 201681,22** (**divi simti viens tūkstotis seši simti astoņdesmit viens *euro***, **22 centi**), turpmāk – **Līgumcena**, kas sastāv no samaksas par Darbu izpildi bez pievienotās vērtības nodokļa, turpmāk – **PVN**.
  2. PVN tiek maksāts Pievienotās vērtības nodokļa likuma 142.panta „Īpašs nodokļa piemērošanas režīms būvniecības pakalpojumiem” noteiktajā kārtībā.
  3. Darbu veikšanai priekšapmaksa nav paredzēta un Būvdarbu veicējs to nav tiesīgs pieprasīt.
  4. Samaksu par Darbu aprēķina atbilstoši būvizmaksu tāmēs noteiktajām vienību cenām par faktiski paveikto un uzmērīto Darbu apjomu;
  5. Pasūtītājs veic Darbu apmaksu tam pieejamā ERAF projekta finansējuma ietvaros un nav atbildīgs par Līguma darbības pārtraukšanu vai Darbu apturēšanu, kas saistīti ar Darbiem paredzētā finansējuma neesamību. Par šādiem apstākļiem Pasūtītājs rakstveidā informē Būvdarbu veicēju 30 (trīsdesmit) dienas iepriekš. Līguma darbības pārtraukšanas gadījumā šī punkta ietvaros, Pasūtītājs apmaksā Būvdarbu veicēja faktiski un kvalitatīvi paveiktos Darbus.
  6. Līgumcena visā Līguma darbības laikā netiks paaugstināta sakarā ar cenu pieaugumu darbaspēka, būvniecības materiālu, darbu un mehānismu vai Darbiem pieskaitāmo izdevumu, nodokļu likmju, vai nodokļu normatīvā regulējuma izmaiņām, kā arī jebkuriem citiem apstākļiem, kas varētu skart Līgumcenu.
  7. Par Līgumcenas palielināšanas pamatu no Būvdarbu veicēja puses nevar tikt uzskatītas jebkādas atsauces uz nepilnīgi veiktiem aprēķiniem tāmēs, Projekta dokumentācijā iztrūkstošām objektā paredzēto elementu nepieciešamajām sastāvdaļām vai atsevišķiem specifikāciju elementiem, uz kļūdainām materiālu aplēsēm Projekta dokumentācijas specifikācijās, grafiskajos materiālos un tāmēs, uz tāmēs neietvertiem elementiem, kuri ir norādīti tekstuāli vai grafiski Projekta dokumentācijā, uz būvniecības detaļām, kuras izriet no būvniecības elementiem montāžas tehnoloģijām un ar to izpildi saistītajiem pasākumiem, kā arī, pamatojoties uz jebkuriem citiem apstākļiem, ar kuriem profesionāli jārēķinās Būvdarbu veicējam, izpildot Līgumu. Visi darbi, kuri nav ievērtēti Būvdarbu veicēja aizpildītāja tāmē, bet ir norādīti Projekta dokumentācijā, tiek veikti uz Būvdarbu veicēja rēķina.

**4. Darbu izpildes laiks**

* 1. Būvdarbu veicējam jāpabeidz Darbi 6 (sešu) mēnešu laikā no Līguma noslēgšanas dienas, ieskaitot Objekta nodošanu Pasūtītājam un Būvvaldes ierakstu apliecinājuma kartē par Darbu pabeigšanu. Darbu izpildes gala termiņš var tikt pagarināts, ja to prasa apstākļi, kas saistīti ar veicamo darbu specifiku.
  2. Sākot ar Līguma parakstīšanas datumu, Pasūtītājs nodrošina iespēju Būvdarbu veicējam saņemt Būves vietu, sastādot Būves vietas nodošanas – pieņemšanas aktu, kuru parakstot Būvdarbu veicējs uzņemas atbildību par Būves vietu un tās uzturēšanu. Gadījumā, ja Pasūtītājs nav nodrošinājis Būvdarbu veicējam Būves vietu noteiktajā kārtībā un laikā, tiek parakstīts atsevišķs akts.
  3. Būvdarbu veicējs Darbus uzsāk 5 (piecu) dienu laikā pēc atzīmes izdarīšanas apliecinājuma kartē par Darbu uzsākšanu.
  4. Būvdarbu veicējs veic Darbus saskaņā ar tā izstrādāto Darbu izpildes grafiku. Darbu izpildes grafiku sastāda pa nedēļām, ņemot vērā lokālajās tāmēs noteiktos darbu veidus. Darbu izpildes grafikā jānorāda strādājošo cilvēku skaits. Darbu izpildes grafiks ir Līguma neatņemama sastāvdaļa.
  5. Pasūtītājs ir tiesīgs apmierināt Būvdarbu veicēja lūgumu par Darbu izpildes termiņa pagarinājumu, ja:
     1. kompetenta valsts vai pašvaldības institūcija, Pasūtītājs vai Būvuzraugs ir kavējis vai apturējis Darbu veikšanu no Būvdarbu veicēja neatkarīgu iemeslu dēļ;
     2. Darbu izpilde ir kavēta trešo personu rīcības dēļ. Pasūtītājs izvērtē iesniegtos pierādījumus (ja tādus ir pieprasījis) vai faktisko situāciju, kas pierāda trešo personu darbību/bezdarbību, kuras rezultātā Būvdarbu veicējs nav varējis laicīgi veikt Darbus, un pieņem lēmumu atļaut vai aizliegt Darbu izpildes termiņa pagarinājumu saskaņā ar šī punkta noteikumiem;
     3. Darbu veikšanu ir kavējuši no statistiski vidējiem būtiski atšķirīgi nelabvēlīgi klimatiskie apstākļi. Pasūtītājs izvērtē iesniegtos pierādījumus, kas apliecina būtiski atšķirīgu nelabvēlīgo apstākļu esamību/neesamību, vai arī izvērtē konkrēto faktisko situāciju un pieņem lēmumu atļaut vai aizliegt Darbu izpildes termiņa pagarinājumu saskaņā ar šī punkta noteikumiem;
     4. Darbu veikšanas procesā ir radušās izmaiņas, kuru rezultātā ir radušies papildus darbi, kas izpildāmi Līguma ietvaros, veicamie papildus darbi ietekmē kopējo Līgumā noteikto Darbu izpildes termiņu, ja šo darbu neesamība būvprojektā kavē Darbu pabeigšanu un Objekta nodošanu Pasūtītājam;
     5. Līguma izpildes termiņa pagarināšanu prasa citi apstākļi, kas saistīti ar veicamo darbu specifiku.
  6. Būvdarbu veicējam nav tiesību uz Darbu izpildes termiņa pagarinājumu, ja:
     1. tiek veiktas tehniskā risinājuma izmaiņas, bet tās neietekmē iespēju veikt citus darbus un nav konstatēta dīkstāve;
     2. būvniecības laikā Būves vietā nodarbināto darbinieku vai Apakšuzņēmēju nodarbināto darbinieku skaits ir mazāks, nekā Līgumam pievienotajā Darbu izpildes grafikā;
     3. tas saistīts ar nekvalitatīvu būvmateriālu pārbūvi vai kļūdām Darbu veikšanai izvēlētajā tehnoloģijā, kas prasa veikt papildus darbus;
     4. Būvdarbu veicēja mezglu izstrādes rasējumi, materiālu saskaņošana nav veikta savlaicīgi, nav ievērtēti materiālu piegādes termiņi;
     5. Darbu veikšana aizkavēta jebkādu citu iemeslu dēļ, kas attiecināmi uz Būvdarbu veicēju.
  7. Lai saņemtu Darbu izpildes termiņa pagarinājumu, Būvdarbu veicējs rakstveidā iesniedz Pasūtītājam atbilstošu lūgumu, norādot apstākļus, uz kuriem lūgums balstīts, kā arī nepieciešamo termiņu. Pasūtītājs ir tiesīgs pieprasīt papildu informāciju, kas nepieciešama lūguma izskatīšanai, kas Būvdarbu veicējam nekavējoties jāiesniedz. Pasūtītājs izskata minēto lūgumu 10 (desmit) dienu laikā pēc visas nepieciešamās informācijas saņemšanas un rakstveidā sniedz atbildi par lēmumu pagarināt vai nepagarināt Darbu izpildes termiņu. Pagarinot Darbu izpildes termiņu, Pasūtītājs ir tiesīgs to noteikt mazāku nekā prasīts lūgumā, pamatojot savu lēmumu par izpildes termiņa samazinājumu.

**5. Ikmēneša Darbu pieņemšana – nodošana un norēķinu kārtība**

* 1. Katru mēnesi no 1.datuma līdz 6.datumam Būvdarbu veicējs elektroniski un papīra formā iesniedz Būvuzraugam un Pasūtītājam Darbu pieņemšanas – nodošanas aktu (Forma Nr.2) par faktiski izpildītājiem Darbiem atskaites periodā – iepriekšējā mēnesī.
  2. Būvuzraugs un Pasūtītājs 5 (piecu) darba dienu laikā, skaitot no Darbu pieņemšanas – nodošanas akta saņemšanas brīža, to izskata un akceptē vai noraida, iesniedzot Būvdarbu veicējam rakstveidā motivētus iebildumus.
  3. Gadījumā, ja Pasūtītājs nav apmierināts ar Darbu kvalitāti nodošanas brīdī, tas ir tiesīgs neparakstīt Darbu pieņemšanas – nodošanas aktu, rakstveidā norādot Būvdarbu veicējam atteikuma pamatotu iemeslu un termiņu, kurā Būvdarbu veicējam ir jānovērš pieļautie Defekti, trūkumi un neprecizitātes par saviem līdzekļiem. Defektu un trūkumu novēršanas termiņš nedod Būvdarbu veicējam tiesības uz Darbu pabeigšanas termiņa pagarināšanu.
  4. Pasūtītājam ir tiesības atteikt pieņemt Darbus vai to daļu, ja Darbos konstatētas tādas neatbilstības Projektam, kuras Darbu veikšanas laikā nav likumīgi noformētas kā Projekta dokumentācijas izmaiņas vai, ja nepieciešams, nav saņemti saskaņojošo iestāžu atzinumi.
  5. Gadījumā, ja Būvdarbu veicējs nav iesniedzis Pasūtītājam Darbu pieņemšanas – nodošanas aktu par iepriekšējā mēnesī paveiktajiem Darbiem Līguma 5.1.punktā noteiktajā laika posmā, Pasūtītājam ir tiesības atlikt Būvdarbu veicēja sagatavotā Darbu pieņemšanas – nodošanas akta akceptēšanu līdz nākamā mēneša posmam, kad ir paredzēta nākamā Darbu pieņemšanas – nodošanas akta iesniegšana.
  6. Ja iepriekšējos Darbu pieņemšanas – nodošanas aktos tiek atklātas neprecizitātes, tās jālabo nākamajā Darbu pieņemšanas – nodošanas aktā.
  7. Darbu pieņemšanas – nodošanas akts tiek uzskatīts par akceptētu, ja to ir parakstījuši abu Pušu pārstāvji.
  8. Pasūtītājs 10 (desmit) darba dienu laikā no atbilstoša maksājuma pieprasījuma (rēķina) saņemšanas elektroniski un papīra formātā, pamatojoties uz Pasūtītāja un Būvdarbu veicēja parakstītiem Darbu pieņemšanas – nodošanas aktiem, ja tam ir pieejams ERAF projekta finansējums, veic maksājumu par iepriekšējā mēnesī veiktajiem Darbiem.
  9. No katrā Darbu pieņemšanas – nodošanas aktā par izpildīto Darbu paredzētajām izmaksām (bez PVN) Pasūtītājs uz laiku ietur 10% (desmit procentus) kā Līguma izpildes nodrošinājumu. Ieturētā summa tiek izmaksāta Būvdarbu veicējam 20 (divdesmit) dienu laikā no kredītiestādes garantijas vai apdrošināšanas polises iesniegšanas Pasūtītājam par līgumsaistību izpildes nodrošinājumu 10% (desmit procentu) apmērā no Līgumcenas (bez PVN).
  10. Gadījumā, ja Būvdarbu veicējs neiesniedz kredītiestādes garantiju vai apdrošināšanas polisi par līgumsaistību izpildes nodrošinājumu, Līguma izpildes nodrošinājumam ieturētā summa 10% (desmit procentu) apmērā no Līgumcenas vai tās atlikusī daļa, ja Pasūtītājs no tās jau sedzis Defektu novēršanas izmaksas, tiek izmaksāta Būvdarbu veicējam 30 (trīsdesmit) dienu laikā pēc Līguma izpildes.
  11. Būvdarbu veicējs 10 (desmit) darba dienu laikā no Pasūtītāja pieprasījuma saņemšanas sniedz Pasūtītājam informāciju par maksājumu veikšanu Apakšuzņēmējiem. Ja Būvdarbu veicējs kavē maksājumu veikšanu Apakšuzņēmējiem, tad pēc Apakšuzņēmēja pieprasījuma Pasūtītājs, rakstveidā par to paziņojot Būvdarbu veicējam, var veikt tiešus ikmēneša maksājumus Apakšuzņēmējam, par attiecīgo summu samazinot maksājumu Būvdarbu veicējam. Pasūtītājs pirms Apakšuzņēmēja rēķina apmaksas informē par šādu pieprasījumu Būvdarbu veicēju un ļauj tam izteikt viedokli par pieprasījuma pamatotību.
  12. Būvdarbu veicējam nav tiesību iebilst un nesaskaņot Apakšuzņēmēja Darbu pieņemšanas – nodošanas aktu un rēķinu par tiešu maksājumu veikšanu Apakšuzņēmējam, ja Apakšuzņēmēja Darba pieņemšanas – nodošanas aktu un rēķinu ir saskaņojis Būvuzraugs un Pasūtītājs.

**6. Darbu pabeigšana un Objekta pieņemšana – nodošana**

* 1. Pēc Darbu pabeigšanas, ar Pasūtītāju saskaņotā laikā Būvdarbu veicējs:
     1. veic ēkas ģenerāltīrīšanu;
     2. iesniedz visu iekārtu, materiālu ekspluatācijas instrukcijas;
     3. veic visus mērījumus, foto fiksācijas, izpilddokumentācijas sagatavošanu.
  2. Pirms visu Darbu nodošanas, Būvdarbu veicējs izstrādā un iesniedz Pasūtītājam visu nepieciešamo izpilddokumentāciju.
  3. Pasūtītājs apņemas izskatīt visu no Būvdarbu veicēja saņemto izpilddokumentāciju 10 (desmit) darba dienu laikā no saņemšanas brīža, piekrītot vai izsakot savus iebildumus.
  4. Pēc tam, kad Pasūtītājs ir saņēmis un izskatījis izpilddokumentāciju, Būvdarbu veicējs iesniedz Pasūtītājam Objekta pieņemšanas – nodošanas akta projektu, kas parakstīts no Būvdarbu veicēja puses.
  5. Objekta pieņemšanas – nodošanas aktu Būvuzraugs un Pasūtītājs izskata Līguma 5.2.punktā noteiktajā kārtībā.
  6. Pasūtītājs veic galīgo maksājumu par Līgumā paredzēto Darbu izpildi 30 (trīsdesmit) dienu laikā pēc atbilstoša maksājuma pieprasījuma (rēķina) saņemšanas elektroniski un papīra formātā. Galīgā maksājuma pieprasījuma (rēķina) izrakstīšanas pamats ir abpusēji parakstīts Objekta pieņemšanas – nodošanas akts.

**7. Darbu veikšana**

* 1. Darbu izpildes vieta ir Būves vieta – Rēzeknes novads, Sakstagala pagasts, Sakstagals, Skolas iela 13.
  2. Būvdarbu veicējs veic Darbus saskaņā ar tā izstrādāto Darbu izpildes grafiku (Līguma 4.4.punkts) un Darba programmu (Līguma 8.1.punkts).
  3. Izpildot Darbus, Būvdarbu veicējs ievēro sekojošo dokumentu prasības:
     1. Projekts (atrodas atsevišķi un nodots ar atsevišķu pieņemšanas – nodošanas aktu) – Līguma pielikums Nr.1;
     2. Būvdarbu tāmes – Līguma pielikums Nr.2;
     3. Apakšuzņēmēju saraksts – Līguma pielikums Nr.3.
  4. Būvdarbu veicējs veic Darbus, ievērojot Pasūtītāja un Būvuzrauga norādījumus, ciktāl šādi norādījumi neizmaina Līguma noteikumus, ja vien Līgumā nav tieši paredzēta šāda kārtība, kā arī nepārkāpj normatīvo aktu prasības.
  5. Būvdarbu veicējs ir atbildīgs par to, lai Darbu izpildē tiktu ievēroti normatīvie akti un standarti, kas regulē Darbu veikšanu, tai skaitā, lai tiktu ievēroti darba drošības tehnikas, darba aizsardzības, ugunsdrošības, elektrodrošības, sanitārie un apkārtējās vides aizsardzības noteikumi.
  6. Būvdarbu veicējam ir pienākums pēc Pasūtītāja pieprasījuma sniegt atskaiti par Darbu gaitu vai informāciju par jautājumiem, kas saistīti ar Darbiem. Atskaite tiek iesniegta Pasūtītājam 3 (triju) darba dienu laikā no pieprasījuma saņemšanas, ja Pasūtītājs nav noteicis ilgāku atskaites vai informācijas iesniegšanas termiņu.
  7. Pasūtītājs nenes atbildību par Būvdarbu veicēja materiāliem, instrumentiem un tehniku Būves vietā.

**8. Darba programma un būvsapulces**

* 1. Būvdarbu veicējam jāizstrādā Darba programma un jāiesniedz Pasūtītājam pirms Darbu uzsākšanas. Darba programma, tās papildinājumi un visu materiālu pielietojums Būvdarbu veicējam jāsaskaņo ar Būvuzraugu un Pasūtītāju. Bez Būvuzrauga apstiprinātas Darba programmas Darbu veikt nav atļauts. Darbu nevar veikt arī bez Pasūtītāja un Autoruzrauga apstiprināta izmantojamo materiālu saskaņojuma.
  2. Darbu organizatoriskie jautājumi tiek izskatīti un risināti būvsapulcē. Papildus tam būvsapulcē izskata Darba programmu un tās papildinājumus, paveiktos un atlikušos Darbus, nepieciešamās Darbu izmaiņas.
  3. Būvsapulces tiek rīkotas katru nedēļu par to Pusēm savstarpēji vienojoties, Būvdarbu veicēja iekārtotā vietā Būves vietā vai Sakstagala pagasta pārvaldes telpās. Būvsapulču biežums var tikt grozīts, Pusēm savstarpēji vienojoties.
  4. Pirmā būvsapulce jāsasauc ne vēlāk kā 3 (trīs) dienas pirms Darbu uzsākšanas.
  5. Būvsapulces darba kārtība, klātesošie dalībnieki un pieņemtie lēmumi tiek fiksēti protokolā un tie ir saistoši Pusēm.
  6. Pusēm ir pienākums nodrošināt savu pārstāvju piedalīšanos būvsapulcē. Ja kādas Puses pārstāvja neierašanās rezultātā rodas Līguma izpildes kavējumi vai traucējumi, par tiem atbild tā Puse, kuras pārstāvis nav ieradies uz būvsapulci. Būvsapulču protokolēšanu veic un nodrošina Būvuzraugs. Pēc būvsapulces 3 (triju) darba dienu laikā Būvuzraugs nosūta būvsapulces protokolu (*excel* vai *word* failu formātā) elektroniski uz e-pastiem visiem būvsapulces dalībniekiem. Ja 3 (triju) darba dienu laikā pēc elektroniski nosūtītā būvsapulču protokola saņemšanas neviens no būvsapulces dalībniekiem nav izteicis iebildumus, būvsapulču protokols uzskatāms par saskaņotu un nākamajā būvsapulcē saskaņotais protokols tiek parakstīts. Pēc būvsapulču protokola parakstīšanas, Būvuzraugs iesniedz vienu oriģināleksemplāru Pasūtītājam.
  7. Gadījumā, kad kāda no Pusēm vai kāds no būvsapulces dalībniekiem nepiekrīt protokolā norādītajam, Puse vai būvsapulces dalībnieks 3 (triju) darba dienu laikā pēc protokola saņemšanas rakstveidā iesniedz Būvuzraugam motivētus iebildumus. Būvuzraugs papildina vai precizē būvsapulču protokolu. Pēc iebildumu un papildinājumu izskatīšanas un protokola precizēšanas to nosūta atkārtotai saskaņošanai.
  8. Pēc būvsapulces protokola apstiprināšanas tajā norādītās prasības ir obligāti izpildāmas, ja tās nav pretrunā ar Līguma nosacījumiem. Būvsapulces protokols tiek uzskatīts par apstiprinātu ar brīdi, kad beidzas termiņš iebildumu izteikšanai par tā saturu saskaņā ar Līguma 8.7.punktu.
  9. Visi būvsapulču protokoli un tajos noteiktie termiņi ir Būvdarbu veicējam saistoši, notiktās prasības izpildāmas, ja tās nav pretrunā ar Līgumu. Ņemot vērā Līguma nosacījumus, būvsapulcēs noteiktie termiņi un prasības ir saistošas Būvdarbu veicējam arī tajā gadījumā, ja Būvdarbu veicējs nav piedalījies šajās sapulcēs, ar nosacījumu, ka Būvdarbu veicējs tika informēts Līguma 8.6.punktā noteiktajā kārtībā un nav izteicis iebildumus Līguma 8.7.punktā noteiktajā kārtībā.

**9. Darbu izmaiņas**

* 1. Pasūtītājs ir tiesīgs veicamajiem Darbiem izmainīt tehniskās prasības, apjomu vai tos papildināt, uzdodot veikt Līgumā sākotnēji neparedzētus darbus un noteikt ar izmaiņām saistīto darbu pabeigšanas termiņa pagarinājumu. Minētās izmaiņas var būt saistītas ar būvprojekta nepilnībām, kuru dēļ, izstrādājot jaunus tehniskos risinājumus, var rasties nepieciešamība izslēgt konkrētus darbu apjomus un paredzēt jaunus darbus, lai Darbi tiktu veiksmīgi un kvalitatīvi pabeigti.
  2. Darbu apjomi var tikt samazināti, ja Darbu gaitā Pasūtītājs konstatē, ka tāmēs norādītajā apjomā tos veikt nav nepieciešams, ko apliecina Būvuzraugs un Autoruzraugs. Šajos gadījumos norēķini par izpildītajiem Darbiem notiek pēc faktiski noteiktās izpildes, nemainot Būvdarbu veicēja piedāvātās vienību cenas darbiem, materiāliem, mehānismiem, kā arī piedāvātās laika normas un pieskaitāmās izmaksas. Ieekonomētie līdzekļi Darbu apjoma samazinājuma dēļ, tiek noteikti kā Pasūtītāja rezerve un var tikt izmantoti papildus darbu veikšanai pēc Pasūtītāja norādījumiem.
  3. Darbu apjomi, kas sākotnēji tika iekļauti Projektā, var tikt palielināti, ja tos pirms Darbu uzsākšanas objektīvu iemeslu dēļ nebija iespējams precīzi noteikt un tādēļ ir nepieciešams palielināt to apjomus, ko apliecina Būvuzraugs un Autoruzraugs. Šo papildus darbu veikšanai par pamatu tiks ņemtas Izpildītāja piedāvātās vienību cenas darbiem, materiāliem, mehānismiem, kā arī piedāvātās laika normas un pieskaitāmās izmaksas.
  4. Pasūtītājs ar Būvuzrauga un Autoruzrauga apliecinājumu, var uzdot veikt vai var atļaut veikt papildus darbus, kas netika iekļauti sākotnējos Darbu apjomos, jo nebija iespējams konstatēt vai paredzēt šo darbu nepieciešamību. Papildus darbiem piemēro tādas pašas cenas kā analogiem Darbiem Līgumā, bet papildus darbiem, kam analogu Līgumā nav, cenu nosaka pēc Būvdarbu veicēja iesniegtās un Būvuzrauga saskaņotās cenas kalkulācijas.
  5. Pasūtītājs var uzdot veikt vai var atļaut veikt papildus darbus, kas tika iekļauti Projektā, bet netika iekļauti sākotnējos Darbu apjomos, un kas nepieciešami citu būvdarbu uzsākšanai, un/vai pabeigšanai, kā arī Objekta nodošanai Pasūtītājam. Papildus darbiem piemēro tādas pašas cenas kā analogiem Darbiem Līgumā, bet papildus darbiem, kam analogu Līgumā nav, cenu nosaka pēc Būvdarbu veicēja iesniegtās un Būvuzrauga saskaņotās cenas kalkulācijas.
  6. Kopsumma par Līguma 9.3., 9.4. un 9.5.punktā paredzētiem darbiem nevar pārsniegt 15% (piecpadsmit procentus) no sākotnējās Līgumcenas. Kopsummu nosaka kā visu secīgi veikto grozījumu naudas vērtību summu. Šādu darbu iekļaušana tiek uzskatīta par Līguma grozījumiem Publisko iepirkumu likuma 61.panta trešās daļas 2.punkta kārtībā.
  7. Par jebkurām Darbu izmaiņām 5 (piecu) dienu laikā no dienas, kad konstatēta nepieciešamība veikt Darbu izmaiņas Būvdarbu veicējam ir jāsagatavo izmaiņu akts, kurā tiek uzrādīts Darbu izmaiņu nepieciešamības pamatojums. Ja izmaiņu akts paredz Darbu apjomu palielināšanos vai papildus darbu veikšanu, izmaiņu aktam pievieno izmaksu tāmi, kurā norāda nepieciešamos darbu apjomus un izvērstas vienību cenu izmaksas.
  8. Izmaiņu aktu paraksta Pasūtītājs, atbildīgais būvdarbu vadītājs, Autoruzraugs un Būvuzraugs.
  9. Pasūtītājs 5 (piecu) darba dienu laikā no izmaiņu akta un tāmes saņemšanas brīža saskaņo to vai sniedz pamatotu atteikumu. Pēc akta un tāmes saskaņošanas Būvdarbu veicējs aktā norādītos darbus iekļauj Darbu pieņemšanas – nodošanas aktā, norādot tos kā papildus darbus.
  10. Izmaiņu akta objektivitātes izvērtēšanai Pasūtītājs var pieaicināt neatkarīgu ekspertu. Ja Būvdarbu veicējs ar nodomu vai neuzmanības dēļ ir kļūdījies darbu, būvizstrādājumu, cenu vai darbaspēka izmaksu aprēķinos, šādus papildus Darbu izdevumus apmaksā pats Būvdarbu veicējs.
  11. Lai aizvietotu kādu no būvmateriāliem ar alternatīviem, tas iepriekš ir jāsaskaņo ar Autoruzraugu un Pasūtītāju. Ja Autoruzraugs un Pasūtītājs piekrīt kādu no būvprojektā pielietotiem materiāliem aizvietot ar alternatīviem būvmateriāliem, tad Būvdarbu veicējam ir jāsagatavo būvmateriālu aizvietošanas akts, kurā jāsalīdzina esošā un aizvietotā būvmateriāla vismaz 3 (trīs) tehniski salīdzināmie parametri, kas ir labāki vai vienādi ar esošā būvmateriāla tehniskajiem parametriem, un, ja Pasūtītājs to akceptē, tad ir pieļaujama būvmateriāla aizvietošana. Šādu būvmateriāla aizvietošanu atļauts veikt tikai Būvdarbu veicēja tāmes robežās. Ja aizvietojamā būvmateriāla izmaksas pārsniedz Būvdarbu veicēja tāmē esošā būvmateriāla izmaksas, tad šāda aizvietošana iespējama tikai tad, ja Būvdarbu veicējs sedz papildu sadārdzinājumu, pielietojot alternatīvus būvmateriālus.

**10. Defekti un pārkāpumi**

* 1. Jebkuri Darbu izpildes laikā vai garantijas laikā konstatētie Defekti un pārkāpumi tiek fiksēti aktā, kuru paraksta abu Pušu pārstāvji.
  2. Gadījumā, ja Būvdarbu veicējs neparaksta aktu par konstatētajiem Defektiem vai pārkāpumiem 5 (piecu) darba dienu laikā pēc tā saņemšanas, neiesniedzot Pasūtītājam motivētu, rakstveidā noformētu atteikumu to parakstīt un nesniedzot paskaidrojumus, akts tiek uzskatīts par akceptētu no Būvdarbu veicēja puses un aktā minēto Defektu, trūkumu vai pārkāpumu novēršana ir saistoša Būvdarbu veicējam, tā pienākums ir tos novērst Pasūtītāja noteiktajā termiņā. Strīdus situācijas gadījumā, strīdu starp Būvdarbu veicēju un Pasūtītāju izšķir neatkarīgs eksperts (ar šo būvniecības procesu nesaistīts speciālists), ko izvēlas Pasūtītājs ar Būvdarbu veicēju savstarpēji rakstveidā vienojoties, vai, gadījumā, ja Pušu vienošanās nav panākta, 5 (piecu) darba dienu laikā pēc Pasūtītāja uzaicinājuma ekspertu nozīmē Būvniecības valsts kontroles birojs.
  3. Ja Būvdarbu veicējs nenovērš Defektus Pasūtītāja noteiktajā laikā vai atsakās tos novērst, Pasūtītājs var nolīgt citu personu Defektu novēršanai, un Būvdarbu veicējam jāsedz Defektu novēršanas izmaksas. Par lēmumu veikt Defektu novēršanu Pasūtītājam rakstveidā jāinformē Būvdarbu veicējs 5 (piecas) dienas iepriekš.
  4. Ja konstatētie Defekti, trūkumi vai pārkāpumi rada vai var radīt apdraudējumu Būves vietā nodarbināto veselībai vai dzīvībai, Būves vietā esošajām materiālajām vērtībām vai apkārtējai videi, Pasūtītajam ir tiesības apturēt Darbus līdz pārkāpumu novēršanai. Par konstatētajiem pārkāpumiem Būvdarbu veicējs atbild Līgumā un normatīvajos aktos paredzētajā kārtībā.
  5. Defektu, pārkāpumu vai trūkumu atklāšanas gadījumā Būvdarbu veicējam nav tiesību prasīt Darbu pabeigšanas termiņa pagarināšanu vai samaksu par dīkstāvi, ja Pasūtītājs ir apturējis Būvdarbu veicēja darbību uz laiku līdz to novēršanai.
  6. Ja Būvdarbu veicējs nav spējīgs novērst defektus, piemēram, uzsāktas maksātnespējas vai citu apstākļu dēļ, tad defektu novēršanas izmaksas sedz Līguma saistību izpildes vai garantijas laika nodrošinātājs.

**11. Pasūtītāja pienākumi un tiesības**

* 1. Pasūtītājam ir pienākums pieņemt un apmaksāt Darbus Līgumā noteiktajā kārtībā.
  2. Gadījumā, ja Būvdarbu veicējs nespēj veikt Darbus Līgumā noteiktajā termiņā vai arī kavē jebkuru kopējo Darbu izpildes termiņu vairāk kā par 20 (divdesmit) dienām, tad Pasūtītājs ir tiesīgs pieprasīt papildu darbaspēka piesaistīšanu šiem Darbiem, vai arī šos Darbus nodot citiem būvdarbu veicējiem. Būvdarbu veicējs sedz Pasūtītājam radītos tiešos zaudējumus saistībā ar jauna būvdarbu veicēja piesaistīšanu un Darbu izpildes grafika neievērošanu, atbilstoši Pasūtītāja rakstveidā noformētajam un Būvdarbu veicējam iesniegtajam radušos zaudējumu aprēķinam. Tas neatbrīvo Būvdarbu veicēju no pārējo tam uzticēto Darbu veikšanas, kā arī no Līguma saistību izpildes.
  3. Pasūtītājam ir tiesības ar iepriekšēju rakstisku paziņojumu Būvdarbu veicējam jebkurā brīdī pēc saviem ieskatiem, argumentējot, apturēt Darbu veikšanu, tajā skaitā vienpusēji apturēt Darbus, ja Būvdarbu veicējs pārkāpj normatīvo aktu prasības, vai neievēro Līguma noteikumus.
  4. Pasūtītājam ir tiesības bez iepriekšēja brīdinājuma ierasties jebkurā būvmateriālu glabāšanas vietā vai bāzē, kur ražo vai uzglabā būvmateriālus un iekārtas, ko lieto Līguma izpildē, un veikt tur atbilstības pārbaudes, kā arī ņemt paraugus. Būvdarbu veicējam ir jānodrošina Pasūtītāja pārstāvjiem iespējas veikt minētās darbības un jānodrošina kompetenta pārstāvja piedalīšanās, lai parakstītu aktu par to, ka šādas uzraudzības darbības ir veiktas.
  5. Pasūtītājam ir tiesības veikt Būvdarbu veicēja izpildītā darba kvalitātes, vides, personāla veselības aizsardzības un darba drošības pārbaudes. Šādas pārbaudes jāveic Būvdarbu veicēja klātbūtnē, un Būvdarbu veicējam jānodrošina Pasūtītājs ar jebkuru pieprasīto dokumentu saistībā ar to.
  6. Pasūtītājam ir tiesības ierosināt Būvdarbu veicēja izpildīto Darbu atbilstības ekspertīzes veikšanu. Šajā gadījumā tiek izveidota neatkarīga sertificētu ekspertu komisija 3 (triju) cilvēku sastāvā. Ja Pasūtītājs un Būvdarbu veicējs nevienojas savādāk, vienu ekspertu pieaicina Pasūtītājs, vienu – Būvdarbu veicējs, bet trešo – abi pieaicinātie eksperti.
  7. Pasūtītājam ir arī citi pienākumu un tiesības, kas noteiktas Latvijas Republikas normatīvajos aktos vai Līgumā.

**12. Būvdarbu veicēja** **pienākumi un tiesības**

* 1. Būvdarbu veicēja pienākumi:

12.1.1. veikt Darbus Latvijas Republikas normatīvajos aktos un Līgumā noteiktajā kārtībā;

* + 1. veikt Darbus ar savu būvtehniku un darbaspēku;
    2. norīkot Darbam visus Līgumā piesaistītos būvspeciālistus un reģistrēt tos Rēzeknes novada pašvaldības būvvaldē;
    3. nodrošināt Būves vietas apsardzi visā Līguma darbības laikā, uzņemoties pilnu materiālo atbildību par Būves vietā esošajām materiālajām vērtībām;
    4. Būves vietā regulāri nodrošināt Atbildīgā būvdarbu vadītāja klātbūtni un darba vadīšanu katru darba dienu pilnas dienas ietvaros un viņa prombūtnes laikā nodrošināt līdzvērtīgu speciālistu. Ja Darbi tiek organizēti ārpus darba laika, tad Būvdarbu veicējs nodrošina vismaz viena būvdarba vadītāja atrašanos Būves vietā;
    5. Atbildīgā būvdarbu vadītāja prombūtnes gadījumā vairāk kā 2 (divas) nedēļas, nozīmēt citu līdzvērtīgu speciālistu, kurš atbilst Pasūtītāja kvalifikācijas prasībām, kas pildīs Atbildīgā būvdarbu vadītāja pienākumus Būves vietā un atradīsies Būves vietā vismaz 5 (piecas) dienas nedēļā pilna darba laika ekvivalenta izteiksmē.
  1. Atbildīgā būvdarbu vadītāja papildu pienākumi:
     1. atrasties Būves vietā vismaz 5 (piecas) dienas nedēļā pilna darba laika ekvivalenta izteiksmē, ja Pasūtītājs nav saskaņojis citu darba režīmu;
     2. iesniegt Pasūtītājam visu galveno speciālistu (tai skaitā Atbildīgā būvdarbu vadītāja) Darba noslodzes grafikus;
     3. atbilstoši plānotajiem Darbiem atrasties Būves vietā un vadīt visus Darbu procesus;
     4. nodrošināt, ka Darbos tiek izmantoti tikai Projektam atbilstoši būvmateriāli, kuriem ir atbilstību apliecinoši dokumenti;
     5. ievērot un izpildīt Būvuzrauga norādījumus, kā arī regulāri saskaņot veicamo Darbu izpildi;
     6. ievērot Darbu secību un kvalitātes atbilstību Projektam, Darbu organizācijas projektam un Darbu programmai, kā arī būvniecību, vides aizsardzību, darba aizsardzību un ugunsdrošību reglamentējošus normatīvos aktus, savlaicīgi plānot tuvāko nedēļu Darbus, organizēt darba mezglu detalizāciju, risinājumu izstrādi, to saskaņošanu ar Pasūtītāju, Būvuzraugu;
     7. organizēt būvkonstrukciju, segto Darbu un citu izpildīto Darbu pieņemšanu;
     8. apliecināt Objekta gatavību nodošanai Pasūtītājam;
     9. pēc Būvuzrauga vai Pasūtītāja pieprasījuma, sniegt detalizētu informāciju par Darbu sagatavošanās posmiem un izvēlētajām metodēm Darbu izpildē;
     10. nodrošināt Apakšuzņēmēju Darbu un to atbildīgā būvdarbu vadītāja regulāru atrašanos Būves vietā, ja darbinieku skaits Būves vietā ir virs 10 (desmit) strādājošie.
  2. Atbildīgajam būvdarbu vadītājam ir tiesības veikt izmaiņas plānotajos Darbu sagatavošanas posmos, kā arī izvēlētajās Darba metodēs, pirms tam veicot izmaiņas Darbu programmā un saskaņojot tās ar Pasūtītāju, Autoruzraugu un Būvuzraugu.
  3. Būvdarbu veicējs apņemas uzglabāt jebkuru materiālu saskaņā ar Latvijas Republikas normatīvajiem aktiem.
  4. Būvdarbu veicējs apņemas izstrādāt Projekta dokumentācijas detalizācijas papildinājumus, lokālas izmaiņas un konstruktīvās montāžas detaļas, kas papildus ir nepieciešami Būvdarbu veicējam pie Projekta dokumentācijas Objekta izbūvei, kā arī saskaņot izmaiņas ar Pasūtītāju un Autoruzraugu, nepieciešamības gadījumā, arī ar attiecīgajām valsts un pašvaldības institūcijām.
  5. Būvdarbu veicējam ir pienākums par jebkuriem apstākļiem, kas var tieši vai netieši aizkavēt, traucēt vai apturēt Līguma izpildi, nekavējoties, bet ne vēlāk kā 2 (divu) darba dienu laikā no apstākļu atklāšanas, rakstveidā par to brīdināt Pasūtītāju.
  6. Būvdarbu veicējam ir pienākums saņemt atļaujas un saskaņojumus, kas nepieciešami Darbu veikšanai, šo dokumentu kopijas vai oriģinālus iesniegt Pasūtītājam.
  7. Būvdarbu veicējam ir pienākums par jebkuriem esošiem un/vai nākotnē paredzamiem tehniska rakstura un cita veida trūkumiem, Defektiem, kuri varētu atklāties Būvdarbu veicēja veiktajos Darbos Objektā kopumā, nekavējoties, bet ne vēlāk kā 2 (divu) darba dienu laikā no apstākļu atklāšanas, rakstveidā brīdināt Pasūtītāju.
  8. Būvdarbu veicējs apņemas pēc Pasūtītāja pieprasījuma 2 (divu) darba dienu laikā sniegt Pasūtītājam rakstisku atskaiti par izpildīto Darbu esošo stāvokli Pasūtītāja pieprasītajā formā, bet ne biežāk kā vienu reizi mēnesī.
  9. Darbu izpildes laikā, Būvdarbu veicējs uz sava rēķina veic jebkurus saprātīgi paredzamos sezonas rakstura darbus un novērš dabas stihiju radītās sekas, lai nodrošinātu Darbu izpildes kvalitāti un termiņus, atbilstoši Latvijas būvnormatīviem un Līguma nosacījumiem.
  10. Būvdarbu veicējs apņemas uzņemties risku (nelaimes gadījumi, būves sagrūšana, bojājumu rašanās, zaudējumu nodarīšana trešajām personām u.c.) par Būves vietu līdz Objekta nodošanai Pasūtītājam.

**13. Līguma izpildē iesaistītais personāls un apakšuzņēmēji**

* 1. Ne vēlāk kā uzsākot Līguma izpildi, Būvdarbu veicējam jāiesniedz Darbos iesaistīto Apakšuzņēmēju saraksts (ja tādus plānots iesaistīt), norādot Apakšuzņēmēja nosaukumu, kontaktinformāciju un to pārstāvēt tiesīgo personu. Būvdarbu veicējam jāpaziņo Pasūtītājam par jebkurām minētās informācijas izmaiņām, tostarp, arī par Apakšuzņēmēju, kas tiek vēlāk iesaistīts Darbu veikšanā.
  2. Būvdarbu veicējs ir atbildīgs par piesaistītā personāla un Apakšuzņēmēju veiktā Darba atbilstību Līguma noteikumiem.
  3. Būvdarbu veicējs nav tiesīgs bez saskaņošanas ar Pasūtītāju veikt Apakšuzņēmēju nomaiņu un iesaistīt papildu Apakšuzņēmējus Līguma izpildē. Papildus personāla iesaistīšana Līguma izpildē ir pieļaujama tikai ar Pasūtītāja rakstisku saskaņošanu.
  4. Pasūtītājs nepiekrīt personāla nomaiņai Līgumā norādītajos gadījumos un gadījumos, kad piedāvātais personāls neatbilst Konkursa dokumentos personālam izvirzītajām prasībām vai tam nav vismaz tādas pašas kvalifikācijas un pieredzes kā personālam, kas tika vērtēts, nosakot saimnieciski visizdevīgāko piedāvājumu Konkursā.
  5. Pasūtītājs nepiekrīt Apakšuzņēmēja nomaiņai, ja pastāv kāds no šādiem nosacījumiem:
     1. piedāvātais Apakšuzņēmējs neatbilst Konkursa dokumentos apakšuzņēmējiem izvirzītajām prasībām;
     2. tiek nomainīts Apakšuzņēmējs, uz kura iespējām Konkursā izraudzītais pretendents balstījies, lai apliecinātu savas kvalifikācijas atbilstību paziņojumā par līgumu un Konkursa dokumentos noteiktajām prasībām, un piedāvātajam Apakšuzņēmējam nav vismaz tādas pašas kvalifikācijas, uz kādu Konkursā izraudzītais pretendents atsaucies, apliecinot savu atbilstību Konkursā noteiktajām prasībām, vai tas atbilst Publisko iepirkumu likuma 42.panta pirmajā daļā minētajiem pretendentu izslēgšanas gadījumiem;
     3. piedāvātais Apakšuzņēmējs, kura veicamo Darbu vai sniedzamo pakalpojumu vērtība ir vismaz 10% (desmit procenti) no kopējās Līguma vērtības, atbilst Publisko iepirkumu likuma 42.panta pirmajā daļā minētajiem pretendentu izslēgšanas gadījumiem;
     4. Apakšuzņēmēja nomaiņas rezultātā tiktu izdarīti tādi grozījumi Būvdarbu veicēja piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši Konkursa dokumentos noteiktajām prasībām.
  6. Pasūtītājs nepiekrīt jauna Apakšuzņēmēja piesaistīšanai gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši Konkursa dokumentos noteiktajām prasībām.
  7. Pārbaudot jaunā Apakšuzņēmēja atbilstību, Pasūtītājs piemēro Publisko iepirkumu likuma 42.panta noteikumus. Publisko iepirkumu likuma 42.panta trešajā daļā minētos termiņus skaita no dienas, kad lūgums par Apakšuzņēmēja nomaiņu iesniegts Pasūtītājam.
  8. Pasūtītājs pieņem lēmumu atļaut vai atteikt Būvdarbu veicēja personāla vai Apakšuzņēmēju nomaiņu vai jaunu Apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darba dienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai.

**14. Darbu uzraudzība**

* 1. Vispārējo būvuzraudzību Būves vietā veic Būvuzraugs.
  2. Būvprojekta autoruzraudzību Būves vietā veic Autoruzraugs.
  3. Būvdarbu veicēja pienākums ir ievērot Būvuzrauga un/vai Autoruzrauga norādījumus Līguma ietvaros un saskaņā ar Latvijas Republikas normatīviem aktiem un būvnormatīviem un nodrošināt šo speciālistu darba telpas Būves vietā.
  4. Gadījumā, ja Būvuzraugs un/vai Autoruzraugs pieprasa no Būvdarbu veicēja Darbu veikšanu, kas nav paredzēti Līgumā, Būvdarbu veicējs ir tiesīgs atteikt Darbu veikšanu līdz brīdim, kad tiks saņemts rakstiski noformēts paziņojums no Pasūtītāja un tiks noslēgta papildu vienošanās par šo Darbu veikšanu, apmaksu un izpildes termiņiem.

**15. Darbu un materiālu kvalitāte**

* 1. Būvdarbu veicējs apņemas Darbu veikšanā izmantot sertificētus būvmateriālus, kuri atbilst Latvijas Republikas būvnormatīviem un standartiem, kā arī atbilstoši sertificēti un novērtēti saskaņā ar Latvijas Republikas likumu „Par atbilstības novērtēšanu”. 24 (divdesmit četru) stundu laikā pēc būvmateriālu ievešanas Būves vietā, Būvdarbu veicējam ir jāiesniedz Pasūtītājam Būves vietā ievesto būvmateriālu atbilstības sertifikāti un deklarācijas.
  2. Gadījumā, ja Būvdarbu veicējs ir izmantojis būvmateriālus bez izziņas vai sertifikāta, vai izmantojis analogus materiālus, bet tos nav saskaņojis ar Pasūtītāju, Projekta autoru un Būvuzraugu, tad Pasūtītājam ir tiesības neapmaksāt šo atsevišķo Darbu izpildi.
  3. Būvdarbu veicējs ir atbildīgs par Projekta dokumentācijas lapu un to specifikāciju salīdzināšanu. Visiem papildus apjomiem, kuri radušies Projekta lapu un specifikāciju salīdzināšanas rezultātā un to izmaksām, jābūt iekļautiem Darbu izmaksās.

**16. Apdrošināšana**

* 1. Visā Darbu veikšanas laikā un garantijas laikā pēc Objekta nodošanas Pasūtītājam, Būvdarbu veicējam ir jānodrošina savas civiltiesiskās atbildības apdrošināšana atbilstoši Ministru kabineta 2014.gada 19.augusta noteikumu Nr.502 „Noteikumi par būvspeciālistu un Darba veicēju civiltiesiskās atbildības obligāto apdrošināšanu” prasībām, nosakot apdrošināšanas limitu vismaz šajos noteikumos noteiktajā minimālajā apmērā.

**17. Garantijas**

* 1. Darba kvalitātes garantijas termiņš ir 60 (sešdesmit) mēneši, kas sākas no akta par Objekta nodošanu Pasūtītājam parakstīšanas dienas. Šajā termiņā konstatētos Defektus Būvdarbu veicējs novērš atbilstoši Līguma nosacījumiem.
  2. Līgumsaistību izpildes nodrošinājums:
     1. Būvdarbu veicējam par saviem līdzekļiem 10 (desmit) darba dienu laikā pēc Līguma noslēgšanas ir pienākums iesniegt līgumsaistību izpildes nodrošinājumu – bankas garantiju, apdrošināšanas polisi vai veikt naudas summas iemaksu Pasūtītāja kontā. Šajā punktā noteiktais termiņš var tikt pagarināts, ja bankas vai apdrošināšanas sabiedrības noteiktais šādu dokumentu izsniegšanas termiņš ir garāks par 10 (desmit) darba dienām;
     2. nodrošinājuma devējam jāapņemas samaksāt Pasūtītājam nodrošinājuma summu, ja Būvdarbu veicējs nav izpildījis Līguma saistības, tajā skaitā nav pabeidzis Darbus noteiktajā termiņā;
     3. nodrošinājumam jābūt spēkā līdz 30 (trīsdesmit) dienām pēc Līguma 4.1.apakšpunktā noteiktā termiņa notecēšanas;
     4. Līguma saistību izpildes nodrošinājumam jābūt 10% (desmit procentu) apmērā no Līgumcenas;
     5. Pasūtītājam ir tiesības prasīt nodrošinājuma summu Būvdarbu veicēja neizpildīto finansiālo saistību apjomā, ja Būvdarbu veicējs nepilda Līgumā noteiktās saistības vai, ja Līgums tiek izbeigts pēc Pasūtītāja iniciatīvas, saskaņā ar Līguma punktiem, kas paredz Pasūtītāja tiesības vienpusēji atkāpties no Līguma, izņemot gadījumus, kad Līguma izbeigšana pamatojas ar to, ka Pasūtītājam nav Darbiem paredzētā finansējuma, vai gadījumā, ja Būvdarbu veicējs nav savlaicīgi pagarinājis Līguma izpildes nodrošinājumu.
  3. Garantijas laika garantija:
     1. pēc akta par Objekta nodošanu Pasūtītājam parakstīšanas Būvdarbu veicējam 10 (desmit) darba dienu laikā jāiesniedz Pasūtītājam Līguma rezultātā veikto Darbu garantijas nodrošinājumu apliecinošs dokumenta oriģināls – kredītiestādes garantija vai arī apdrošināšanas sabiedrības izsniegta apdrošināšanas polise, uz kuras pamata Pasūtītājs var vērsties pie garantijas devēja un pēc pirmā pieprasījuma saņemt naudas summu, kas nepieciešama Darbu Defektu novēršanai, ja Būvdarbu veicējs atteicies veikt Darbu Defektu novēršanu. Šajā punktā noteiktais termiņš var tikt pagarināts, ja kredītiestādes vai apdrošināšanas sabiedrības noteiktais šādas garantijas izsniegšanas termiņš ir garāks par 10 (desmit) darba dienām;
     2. garantijai jābūt spēkā Līguma 17.1.punktā noteiktajā termiņā;
     3. garantijai jābūt vismaz 10% (desmit procentu) apmērā no Līgumcenas, ieskaitot PVN;
     4. garantijas devējam jāapņemas samaksāt Pasūtītājam garantijas summu, ja Būvdarbu veicējs nav izpildījis Līgumā noteiktās garantijas saistības.

**18. Atbildība**

* 1. Būvdarbu veicējs ir pilnā apmērā materiāli atbildīgs par sava darbaspēka nodrošināšanu ar individuālajiem un kolektīvajiem aizsardzības līdzekļiem, darbinieku kvalifikāciju, instruēšanu un apmācību darba aizsardzības jautājumos, un Darbu procesā pielietoto būvmateriālu kvalitāti, kā arī par pieaicināto Apakšuzņēmēju darbību.
  2. Būvdarbu veicējs ir pilnā apmērā atbildīgs par visu Darbu realizēšanai paredzētā apjomā nepieciešamo un pielietojamo būvdarbu, un būvmateriāla sastāva un apjoma iekļaušanu Pasūtītājam iesniedzamajā tāmē. Gadījumā, ja kādi būvniecības elementi, konstrukcijas, materiāli, pasākumi vai Darbi nav ievērtēti tāmē, bet Darbu veikšanas laikā tehnoloģiski nepieciešami kvalitatīvai Darbu veikšanai, saskaņā ar izsniegto Projekta dokumentāciju, Būvdarbu veicējs veic tos uz sava rēķina, ar nosacījumu, ja tie nav uzskatāmi par Pasūtītāja papildus darbiem. Būvdarbu veicējs ir atbildīgs par visām nepilnībām un to novēršanu, kas Darbu veikšanas laikā rodas un kuras Būvdarbu veicējs varēja konstatēt pirms Darbu uzsākšanas, iepazīstoties ar izsniegto dokumentāciju, Būves vietu un citām nepieciešamajām lietām un ievērojot Būvdarbu veicēja kvalifikāciju un pieredzi.
  3. Būvdarbu veicējs, ieskaitot tā Apakšuzņēmējus, ir pilnā mērā atbildīgs par Pasūtītājam nodarītajiem tiešajiem zaudējumiem, kas radušies sakarā ar to, ka Būvdarbu veicējs nav savlaicīgi un pienācīgā kvalitātē veicis Darbus, kā arī pieļāvis trūkumus, Defektus un pārkāpumus. Būvdarbu veicējs saskaņā ar Līguma nosacījumiem apņemas novērst pieļautos trūkumus un Defektus, kā arī segt Pasūtītājam nodarītos tiešos zaudējumus atbilstoši Pasūtītāja rakstveidā noformētajam un Būvdarbu veicējam iesniegtajam radušos zaudējumu aprēķinam.
  4. Par Līguma noteikumu pilnīgu vai daļēju nepildīšanu Puses atbild saskaņā ar Līguma noteikumiem un Latvijas Republikas normatīvajiem aktiem.
  5. Līguma neizpildes vai nepienācīgas izpildes gadījumā radītā atrautā (negūtā peļņa) netiek atlīdzināta.

**19. Strīdu risināšanas kārtība**

* 1. Jebkuras pretenzijas par izpildīto Darbu kvalitāti, Līguma nosacījumu nepienācīgu izpildi vai neizpildi Puses viena otrai iesniedz rakstveidā.
  2. Pretenzijas par veikto Darbu kvalitāti var tikt pieteiktas Darbu izpildes un garantijas laikā.
  3. Ja Puses nespēj vienoties 10 (desmit) darba dienu laikā un Līgumā nav paredzēts citādi, tad jebkurš strīds, nesaskaņas vai prasības, kas izriet no Līguma vai, kas skar to, vai tā pārkāpšanu, izbeigšanu vai spēkā esamību, tiks izšķirts Latvijas Republikas tiesā, saskaņā ar Latvijas Republikas normatīvajiem aktiem.

**20. Līgumsods**

* 1. Ja Pasūtītājam ir pieejams ERAF projekta finansējums, bet tas noteiktajā laikā neveic maksājumus par Darbu, Būvdarbu veicējam ir tiesības prasīt līgumsodu 0,1% (nulle komats viena procenta) apmērā no neveiktā maksājuma (parāda) par katru kavējuma dienu, bet ne vairāk par 10% (desmit procentiem) no neveiktā maksājuma (parāda) summas.
  2. Ja Pasūtītājs nepamatoti izvairās no Darbu pieņemšanas – nodošanas akta parakstīšanas noteiktajā termiņā, tas maksā Būvdarbu veicējam līgumsodu 0,1% (nulle komats viena procenta) apmērā no nesamaksātās summas par mēnesi, par kuru iesniegts attiecīgais Darbu pieņemšanas – nodošanas akts, par katru kavējuma dienu, bet ne vairāk par 10% (desmit procentiem) no nesamaksātās summas.
  3. Kopējā Darbu izpildes un nodošanas termiņa neievērošanas gadījumā, Būvdarbu veicējs maksā Pasūtītājam līgumsodu 0,1% (nulle komats viena procenta) apmērā no Līgumcenas par katru kavējuma dienu, bet ne vairāk par 10% (desmit procentiem) no Līgumcenas.
  4. Gadījumā, ja Būvdarbu veicējs nenovērš Defektus atbilstoši Līguma noteikumiem noteiktajā termiņā, tas Pasūtītājam maksā līgumsodu 0,1% (nulle komats viena procenta) apmērā no noteiktajā termiņā neizpildītā Darba vērtības par katru kavējuma dienu, bet ne vairāk par 10% (desmit procentiem) no termiņā neizpildītā Darba vērtības.
  5. Izbeidzot Līgumu pēc vienas Puses iniciatīvas, kuras pamats nav saistīts ar otras Puses līgumsaistību neizpildi vai nepienācīgu izpildi, vai nav saistīts ar Darbiem paredzētā finansējuma neesamību, Puse, kura izbeidz Līgumu, maksā otrai Pusei līgumsodu 10% (desmit procentu) apmērā no Līgumcenas.
  6. Pasūtītājam ir tiesības ieturēt līgumsodu no Būvdarbu veicējam paredzētajiem maksājumiem vai Būvdarbu veicēja iesniegtajām garantijām. Pasūtītājs veic līgumsoda samaksu rēķinā norādītajā termiņā.
  7. Līgumsoda samaksa neatbrīvo Puses no saistību izpildes pienākuma.

**21. Nepārvarama vara**

* 1. Puses tiek atbrīvotas no atbildības par daļēju vai pilnīgu Līguma neizpildi, ja šī neizpilde ir radusies pēc Līguma noslēgšanas nepārvaramas varas un/vai ārkārtēju apstākļu rezultātā, kuru Puses nevarēja paredzēt un novērst saprātīgiem līdzekļiem. Pie tādiem ārkārtējiem apstākļiem pieskaitāmi: ugunsgrēki, kara darbība un stihiskas nelaimes, tādas kā zemestrīces un citas dabas parādības, kas nav pakļautas Pušu kontrolei un padara neiespējamu Līguma izpildi.
  2. Pusei, kas atsaucas uz nepārvaramas varas apstākļiem, tie jāpierāda ar kompetentas iestādes izdotu apstiprinājumu un par tādu apstākļu esamību jāinformē otra Puse 3 (triju) darba dienu laikā no šo apstākļu iestāšanās brīža. Šī punkta noteikumi nav spēkā, ja apstiprinājuma iegūšana vai Puses informēšana nav praktiski iespējama (ja nepārvaramas varas apstākļi liedz komunikācijas iespējas).

**22. Līguma grozījumi**

* 1. Līguma grozījumi izdarāmi vienīgi rakstiski un ir spēkā, ja tos parakstījušas abas Puses. Grozot Līgumu, Puses ņem vērā Publisko iepirkumu likuma 61.panta noteikumus.
  2. Būvdarbu apjomi un ar to saistītās Līgumcenas izmaiņas tiek veiktas Līguma 9.sadaļā noteiktajā apjomā un kārtībā.
  3. Par Līgumcenas izmaiņu pamatojumu nevar tikt uzskatītas jebkādas atsauces uz nepilnīgi veiktiem aprēķiniem tāmēs, izsniegtajā dokumentācijā iztrūkstošām Projektā paredzēto elementu nepieciešamajām sastāvdaļām vai atsevišķiem specifikāciju elementiem, kļūdainām materiālu apjomu aplēsēm specifikācijā, grafiskajos materiālos, Darba apjomos – tāmēs un tāmē neietvertajiem elementiem, kuri ir norādīti tekstuāli vai grafiski dokumentācijā, būvniecības detaļām un palīgmateriāliem, kas izriet no būvniecības elementu montāžas tehnoloģijām un ar to izpildi saistītajiem pasākumiem, kā arī pamatojoties uz jebkuriem citiem apstākļiem, ar kuriem profesionāli jārēķinās Būvdarbu veicējam, uzsākot izpildīt Līgumu atbilstoši Līguma nosacījumiem.

**23.** **Līguma izbeigšana**

* 1. Līgums var tikt izbeigts pirms izpildes termiņa, ja Puses par to atsevišķi vienojas.
  2. Pasūtītājam ir tiesības vienpusēji atkāpties no Līguma šādos gadījumos:
     1. ja Būvdarbu veicējs neievēro Līguma noteikumus, tai skaitā, bet ne tikai:
        1. kavē Līgumā noteiktos termiņus ilgāk par 15 (piecpadsmit) dienām;
        2. kavē Līgumā noteiktos termiņus vismaz 3 (trīs) reizes neatkarīgi no kavēto dienu skaita;
        3. neievēro Pasūtītāja noteiktos termiņus;
        4. divus mēnešus pēc kārtas veic Darbus ar Defektiem;
     2. ja Būvdarbu veicējs nepamatoti pārtrauc Darbu Būves vietā vairāk kā uz 3 (trim) dienām;
     3. ja Būvdarbu veicējs nevar vai nespēj, atbilstoši Līguma nosacījumiem, Latvijas būvnormatīvu un Pasūtītāja prasībām, izpildīt Līgumā paredzētos Darbus;
     4. ja Pasūtītājam nav Darbiem paredzētā finansējuma (Līguma 3.5.punkts);
     5. normatīvajos aktos paredzētajos gadījumos.
  3. Līguma 23.2.1.–23.2.3.apakšpunktos noteiktajos Līguma izbeigšanas gadījumos Būvdarbu veicējs kompensē Pasūtītājam radušos tiešos zaudējumus pilnā apmērā, atbilstoši Pasūtītāja rakstveidā noformētajam un Būvdarbu veicējam iesniegtajam radušos zaudējumu aprēķinam.
  4. Būvdarbu veicējam ir tiesības vienpusēji atkāpties no Līguma, ja Pasūtītājs bez attaisnotiem iemesliem, kas nav atrunāti Līgumā un Latvijas Republikas normatīvajos aktos, nenorēķinās ar Būvdarbu veicēju par ikmēneša veiktajiem Darbiem Līgumā noteiktajā termiņā, un Pasūtītājs nav novērsis minēto trūkumu 20 (divdesmit) dienu laikā pēc rakstveida pretenzijas saņemšanas, vai ja Pasūtītājs nepamatoti ilgāk par 20 (divdesmit) dienām kavē Būvdarbu veicējam Darbu izpildi.
  5. Līguma izbeigšanas gadījumā, 5 (piecu) darba dienu laikā pēc paziņojuma nosūtīšanas par Līguma izbeigšanu, Būvdarbu veicējs sastāda un iesniedz Pasūtītājam izpilddokumentāciju un Darba pieņemšanas – nodošanas aktu par kvalitatīvi izpildītiem Darbiem, kas tiek izskatīts un parakstīts (vai pamatoti atteikts parakstīt, par ko Būvdarbu veicējam tiek paziņots rakstiski) 5 (piecu) darba dienu laikā pēc akta saņemšanas. Gadījumā, ja Būvdarbu veicējs iepriekš minētajā termiņā nav sagatavojis Darbu pieņemšanas – nodošanas aktu, Pasūtītājam ir tiesības pašam sagatavot un iesniegt Būvdarbu veicējam parakstīšanai Darbu pieņemšanas – nodošanas aktu, kurš Būvdarbu veicējam jāparaksta 10 (desmit) darba dienu laikā pēc tā nosūtīšanas un jānosūta parakstīts akts atpakaļ Pasūtītājam. Pretējā gadījumā, ja Būvdarbu veicējs nav parakstījis vai kavē akta parakstīšanu, akts uzskatāms par parakstītu no Būvdarbu veicēja puses.
  6. Pušu parakstītais Darbu pieņemšanas – nodošanas akts un izpilddokumentācijas nodošana ir pamats atbilstoša rēķina iesniegšanai par pieņemto Darbu apmaksu.

**24. Citi noteikumi**

* 1. Visos jautājumos, kas saistīti ar Līguma izpildi, Puses vadās no Latvijas Republikā spēkā esošiem normatīvajiem aktiem.
  2. Līgums ir saistošs Pusēm, kā arī visām trešajām personām, kas normatīvo aktu kārtībā pārņem Pušu tiesības un pienākumus.
  3. Pasūtītājs par pilnvaroto pārstāvi Līguma izpildes laikā nozīmē.
  4. Izpildītājs par pilnvaroto pārstāvi Līguma izpildes laikā nozīmē.
  5. Līgums ir sastādīts uz 14 (četrpadsmit) lapām 2 (divos) eksemplāros, pa vienam Līguma eksemplāram katrai Pusei, un tam pievienoti sekojoši pielikumi:
     1. Projekts (atrodas atsevišķi un nodots ar atsevišķu pieņemšanas – nodošanas aktu) – Līguma pielikums Nr.1;
     2. Tāmes – Līguma pielikums Nr.2;
     3. Apakšuzņēmēju saraksts – Līguma pielikums Nr.3;
     4. Darbu izpildes grafiks – Līguma ielikums Nr.4;
     5. Finanšu plūsmas grafiks – Līguma pielikums Nr.5.

**25. Pušu rekvizīti un paraksti**

|  |  |
| --- | --- |
| PASŪTĪTĀJS | BŪVDARBU VEICĒJS |
| **Rēzeknes novada pašvaldība** | **SIA “ASKO AS”** |
| reģ.Nr.90009112679 | reģ.Nr.42403013960 |
|  |  |
|  |  |
|  |  |
|  |  |
|  |  |
|  |  |